SKRIFTLIG FORESPØRGSEL E-2840/02

af Sebastiano Musumeci (UEN) til Kommissionen

(9. oktober 2002)

Om: Sikkerhed i havnene

Efter terrorangrebet på Twin Towers i New York er der fra amerikansk side stillet krav om en skærpelse af kontrollen og forholdsreglerne over for terrorhandlinger i havnene.

De største havne i Europa bestræber sig med stort besvær på at tilpasse sig de nye krav (f.eks. scannerkontrol), hvad der kan føre til konkurrenceforvridning mellem havnene, ligesom de frygter, at fartøjer, som vurderes at udgøre en risiko, får afslag på at anløbe amerikanske havne.

Disse foranstaltninger fører til betydelige forsinkelser og forhøjede priser for de containere, som udtages til stikprøvekontrol.

Kommissionen bedes på baggrund af ovenstående besvare følgende spørgsmål:

1. Vil den henvende sig til medlemsstaterne for at nå frem til en fælles aftale om sikkerhedsprocedurerne i de europæiske havne?

2. Finder den det ikke påkrævet at indføre fælles sikkerhedsbestemmelser for alle europæiske havne, og hvilke finansielle midler vil der blive afsat hertil?

Svar afgivet på Kommissionens vegne af Frederik Bolkestein

(25. november 2002)

Kommissionen søger aktivt at organisere en fælles respons på det problem som det ærede medlem omtaler, dvs. den skærpelse af sikkerhedskontrollen som USA har iværksat for at bekæmpe terrorisme.

Der har været forskellige drøftelser med medlemsstaterne, og der har været to møder om dette emne mellem Kommissionen og det amerikanske toldvæsen.

Fællesskabet er enig i den målsætning at sikkerheden på søfartsområdet bør forbedres, og at handelen må beskyttes mod terrorangreb, og den finder det derfor vigtigt at der tages konkrete skridt til at sikre at sikkerhedskontrolniveauet bliver ens på begge sider af Atlanten idet parterne garanterer hinanden at behandle al eksport på samme måde.

Parterne slog på det seneste møde fast at samarbejde er vigtigt både for at øge sikkerheden og fremme den legitime samhandel. Drøftelserne vedrørte bl.a. forskellige grundprincipper i det fremtidige samarbejde, bl.a. kravet om gensidighed og fælles standarder for udvælgelse og iværksættelse af kontrolforanstaltninger til forbedring af sikkerheden og fremme af den legitime samhandel.

Der er stadig uenighed om USA's foreslåede døgnregel som kræver at transportvirksomhederne skal give det amerikanske toldvæsen oplysninger om lasten 24 timer inden den indlades. Parterne enedes om at undersøge disse aspekter yderligere og at søge at finde en løsning herpå.

Parterne enedes om at snarest at undersøge muligheden for at undertegne en principerklæring om samarbejde om et gensidigt acceptabelt container-sikkerhedssystem, der skal omfatte hele EU, og som tilgodeser behovet for sikring af den internationale containerhandel.

Udover dette arbejde som bl.a. vil bidrage til en mere ensartet holdning til sikkerhed på europæisk niveau skal det nævnes at der er berammet et møde mellem tekniske toldeksperter med henblik på drøftelse af hvilke specifikke områder der kan fremme de kommende forhandlinger i Verdenstoldorganisationens arbejdsgruppe om sikkerhed og forenkling i den internationale samhandel.

Hvad angår indførelse af fælles sikkerhedsforanstaltninger i alle europæiske havne, er det Kommissionens opfattelse at man i første fase bør sørge for at gennemførelsen af de bestemmelser om havnefaciliteter der forventes vedtaget af Den Internationale Søfartsorganisation i december 2002, koordineres på EF-niveau. Kommissionen gennemførte i 2002 en undersøgelse af stramningen af sikkerhedskravene til krydstogtpassagerer i EU's middelhavshavne. Med udgangspunkt i resultatet af denne undersøgelse og af en større undersøgelse af sikkerhedsproblemerne i havne og de økonomiske konsekvenser heraf, vil man i samarbejde med medlemsstaterne kunne fastslå hvilke foranstaltninger der må gennemføres for at forbedre sikkerheden i Fællesskabets havne.